Very 'Eavy... Very 'Umble
Very 'Eavy… Very 'Umble – debiutinis britų sunkiojo roko grupės „Uriah Heep“ albumas. JAV jis buvo išleistas pavadinimu Uriah Heep su kitokiu viršeliu ir vietoj kompozicijos „Lucy Blues“ buvo įdėta kompozicija „Bird of Prey“. Tik pasirodęs, šis albumas buvo griežtai išpeiktas svarbiausiuose muzikinės kritikos leidiniuose, tačiau vėliau jis buvo įvertintas kaip ankstyvoji sunkiojo metalo žanro klasika. Garsiausią kritinį pareiškimą padarė žurnalo „Rolling Stone“ apžvalgininkė Melissa Mills, kuri savo apžvalgą pradėjo žodžiais: „Jeigu ši grupė išgarsės, aš nusižudysiu. Nuo pirmosios natos supranti, kad daugiau nebenori šito klausyti.“ Originali vinilinė plokštelė buvo išleista su atverčiamu voku, kurio viršelio pirmoje pusėje – grupės vokalisto David Byron veidas, kurį sunku atpažinti dėl jį dengiančių voratinklių. Albumas Jungtinėje Karalystėje pradžioje buvo išleistas su „Vertigo“ ženklu (kaip ir kitas grupės albumas Salisbury), bet vėliau greitai perleistas su „Bronze“ ženklu, kai grupė pasirašė sutartį su šia įrašų kompanija.